《西楚霸王庙》
明代·林大春

四壁歌声起，凄凉入楚宫。清宵开武帐，杀气贯长虹。

壮士泣俱下，娇姬曲未终。重围疋马度，百骑一朝空。

泽国身仍健，田家计亦工。始知非力屈，信乃是天穷。

子弟嗟亡北，君王耻向东。霸图尽垓下，遗恨失关中。

玉斗谋臣怒，金瓯汉将功。苍茫易代后，寥落竟谁雄。

世事随流水，乾坤一楚弓。诸陵翳禾黍，古庙立椅桐。

山色彭城近，川原丰沛通。惟馀百战地，千古尚悲风。

作者简介：（1523—1588）明广东潮阳人，字邦阳，一字井丹。嘉靖二十九年进士。授行人，累官浙江提学副使，致高拱私党于法，为言官论劾，罢官。有《井丹集》。